JEDAN čitatelj poslao nam je snimku za koju kaže kako je nastala na Trgu Ivane Brlić Mažuranić u Slavonskom Brodu danas oko 13 sati.

Na snimci se vidi štand na kojem se skupljaju potpisi za Kolindu Grabar-Kitarović, a na njemu se nalaze dva čovjeka koji skupljaju potpise za Kolindu Grabar-Kitarović.

Njima prilazi jedan muškarac koji sve snima.

On njih, kako je vidljivo sa snimke, optužuje da su lažirali potpise, odnosno, da su potpisali ljude bez njihovog znanja.

Oni to, kako je vidljivo na snimci, ne negiraju.

"Kako vas nije sramota, bog te nedo, donijela žena papire s OIB-ima i potpisuju lažno. Pa kako vas nije sramota", govori mladić ljudima koje je Kolindina kampanja zadužili za skupljanje potpisa.

"Evo, Hrvatska zna. Pa zna samo varat ovaj HDZ. Pa je l vas nije sramota", govori muškarac koji snima.

"Ne može doći, baka neka"

"Pa šta bi me bilo, ne može doć, baka neka", odvraća muškarac sa štanda.

U tom trenutku čuje se ženski glas koji kaže: "Baka ima 89 godina".

"Pa kakve veze, nema toga, majstore. Odnesi mu kući, dajte joj papir, nek isprinta, bog te nedo", govori muškarac koji snima.

"Pa nosit ćemo kući liste kad se bude glasalo", govori muškarac koji radi na štandu.

A onda ide glavni dio.

Tekst se nastavlja ispod oglasa

"Pa to je prevara, tu ima sto posto prevare", govori muškarac koji snima.

Muškarac koji skuplja potpise na optužbe o prevari: To je nebitno

Čovjek koji skuplja potpise to ne negira.

"To je nebitno", kratko kaže.

"Sram vas i stid bilo, lažirate potpise", govori snimatelj.

Ljudi sa štanda ga pokušavaju potjerati.

"Ljut sam i ja, šta misliš da ja nisam ljut na HDZ, šta misliš, od 3000 kuna moram živjeti", govori čovjek sa štanda.

Tu snimka završava.

Glasnogovornik Kolindine kampanje: DIP će pregledati 10,000 potpisa

O ovoj snimci poslali smo upit stožeru Kolinde Grabar-Kitarović, a odgovor ćemo objaviti čim ga dobijemo.

U očekivanju pismenog odgovora razgovarali smo s glasnogovornikom Kolindine kampanje Zoltanom Kabokom, koji nam je rekao: "Pa gledajte, DIP će pregledati 10,000 potpisa".